Турунджев е роден в 1872 година в леринското село Горно Върбени (Екши Су), тогава в Османската империя, днес Ксино Неро, Гърция. Още съвсем млад влиза във ВМОРО и първоначално изпълнява терористични задачи. От 1902 година е четник при поручик Георги Папанчев, а от юни 1903 година оглавява самостоятелна чета в Леринско. Участва в Илинденското въстание и заедно с четата на Михаил Чеков и Георги Попхристов нападат гарата в Екши Су, където въстават 200 души от местното население. След погрома на въстанието е сред малкото ръководители, останали във вътрешността на Македония и участва във възстановяването на организационната мрежа в Леринско. Според гръцки източници убива на 13 май 1904 година андартите Вангел Георгиев и Стерьос Волиотис от Сребрено между Суровичево и Айтос.